ใช้ ฮ.ชีนุค กู้ซากรถ2นศ.
ทีมงานของทรัมป์ ติดต่อนาวิกสหรัฐ,ทหารมะกันเตรียมส่ง ฮ.ชีนุค เก็บกู้ซากรถที่ตกเหวและนำศพของ 2 นักศึกษาไทยขึ้นจากเหว หลังองค์กรชุมชนไทยลุยเดินหน้าขอความช่วยเหลือจากทีมงานพรรครีพับลิกันของประธานาธิบดีโดนัลด์ ทรัมป์ โดยประสานงานกับ มิเชล ปาร์ค สตีล ผู้ได้รับการเสนอชื่อเป็นเอกอัครราชทูตสหรัฐฯ ประจำประเทศไทยคนใหม่ ให้ช่วยเร่งรัดการกู้ซากรถ หน่วยงานพื้นที่ประสานกับทหารหน่วยนาวิกโยธินวางแผนกู้ซากรถเร่งด่วนแล้ว,ความคืบหน้าการกู้ซากรถของ 2 นักศึกษาไทย นายภคพล หรือกอล์ฟ ชัยรัตนทรงพร อายุ 27 ปี และ น.ส.ทิวาดี แสงสุริยฤทธิ์ อายุ 24 ปี นักศึกษาปริญญาโท มหาวิทยาลัยเซาท์ฟลอริดา ที่ขับรถไปเที่ยวอุทยานแห่งชาติคิงส์ แคนยอน เมืองเฟรสโนรัฐแคลิฟอร์เนีย ประเทศสหรัฐอเมริกา และประสบอุบัติเหตุชนราวกั้นถนนตกเหวลึกกว่า 150 เมตร ลงไปติดแก่งหินในลำธารก้นเหวที่มีกระแสน้ำไหลเชี่ยวกราก ซึ่งเวลาผ่านมา 16 วันแล้ว ยังไม่มีการดำเนินการกู้ซากรถขึ้นมา จนกลายเป็นข่าวใหญ่ทั้งในประเทศไทยและในประเทศสหรัฐอเมริกา,ผู้สื่อข่าวไทยรัฐประจำนครลอสแอนเจลิสรัฐแคลิฟอร์เนีย รายงานมาเมื่อวันที่ 11 ส.ค.ว่า ตัวแทนองค์กรชุมชนไทยได้ประสานขอความช่วยเหลือ ในการกู้ซากรถจากนางมิเชล ปาร์ค สตีล ประธานกรรมการบริหารเขตออเร็นจ์ เคาน์ตี้ รัฐแคลิฟอร์เนีย ซึ่งมีความคุ้นเคยกับชุมชนไทย และนายฌอน สตีลสามีของนางมิเชล เป็นรองประธานสาขาพรรครีพับลิกัน รัฐแคลิฟอร์เนีย เป็นทีมงานของประธานาธิบดีโดนัลด์ ทรัมป์ นอกจากนี้ นางมิเชล ปาร์ค สตีล เป็นบุคคลที่พรรครีพับลิกันได้เสนอชื่อให้เป็นเอกอัครราชทูตสหรัฐอเมริกาประจำประเทศไทยคนใหม่ อยู่ระหว่างรอเสนอต่อรัฐสภาสหรัฐอเมริกา โดยติดต่อนายคิด ฉัตรประภาชัย ผู้ช่วยนายอำเภอ สำนักงานนายอำเภอนครลอสแอนเจลิส ที่ปรึกษาส่วนตัวของนางมิเชล เป็นผู้ประสานงานกับนางมิเชล เมื่อวันที่ 9 ส.ค.ตามเวลาท้องถิ่น ตรงกับประเทศไทยวันที่ 10 ส.ค.ทันทีที่นางมิเชล ปาร์ค สตีล ทราบเรื่อง ได้ติดต่อไปยังประธานสาขาพรรครีพับลิกัน รัฐแคลิฟอร์เนีย แจ้งเรื่องให้ทราบทันที ประธานสาขาพรรครีพับลิกัน รัฐแคลิฟอร์เนีย จึงโทรศัพท์สอบถาม เรื่องนี้ พร้อมกำชับให้นายไบรอัน ปาเชโค ประธานกรรมการบริหารเฟรสโนเคาน์ตี้ เร่งดำเนินการในเรื่องนี้โดยด่วน ทั้งให้รายงานความคืบหน้ากับนาง มิเชล ปาร์ค สตีล ทุกวัน เพื่อให้ประสานกับชุมชนไทยและครอบครัวของ 2 นักศึกษา ทุกระยะ,นายคิด ฉัตรประภาชัย ผู้ช่วยนายอำเภอ สำนักงานนายอำเภอนครลอสแอนเจลิส ซึ่งเป็นที่ปรึกษาส่วนตัวของนางมิเชล ปาร์ค สตีล เปิดเผยว่า นางมิเชลตกใจมากที่ทราบเรื่องนี้ และพูดว่า ทำไมเพิ่งมาบอก เพราะความรู้สึกของตนกับชุมชนไทยนั้นแนบแน่นมากว่า 10 ปี มีอะไรไม่เคยทิ้งต้องช่วยกัน นางมิเชลได้โทรศัพท์ไปพูดคุยกับนายไบรอัน ปาเชโค ประธานกรรมการบริหารเฟรสโนเคาน์ตี้ ซึ่งรู้จักกันด้วยตนเอง และนางมาร์กาเร็ต มิมส์ นายอำเภอเมืองเฟรสโน ขอให้เร่งรัดการกู้ซากรถโดยเร็ว เนื่องจากเป็นเรื่องที่ทำให้ชาวไทยเสียความรู้สึกกันมาก นอกจากนี้ ยังได้ติดต่อพูดคุยกับนายนาธาน มักซิก สมาชิกพรรครีพับลิกัน ที่รับผิดชอบพื้นที่เฟรสโน เคาน์ตี้ เขต 5 ให้ช่วยเร่งรัดการกู้ซากรถ รวมทั้งให้ช่วยประสานงานด้านงบประมาณและกำลังคนด้วย,หลังจากนางมิเชลได้ช่วยประสานงานเร่งรัดการกู้ซากรถไปยังหน่วยงานที่เกี่ยวข้องแล้ว นางมาร์กาเร็ต มิมส์ นายอำเภอเมืองเฟรสโน ได้มีหนังสือถึงนางมิเชลว่า ขอขอบคุณประธานสตีลที่ได้สอบถามเป็นตัวแทนของครอบครัวของนักศึกษาทั้งสองในเวลาที่ลำบากในขณะนี้ ดิฉันขอเรียนท่านและครอบครัวของนักศึกษาให้ทราบว่า สำนักงานนายอำเภอได้ให้ความสำคัญในเรื่องนี้เป็นอันดับหนึ่ง ขณะนี้ดิฉันได้จัดหน่วยกู้ภัยลงพื้นที่เพื่อวางแผนในการเข้ากอบกู้นักศึกษาให้เหมาะสมละมุนละไมให้ดีที่สุด เร็วที่สุด ขอบคุณในความเข้าใจและอดทนของทุกฝ่ายทุกคนที่เกี่ยวข้อง,ต่อมาเมื่อวันที่ 10 ส.ค.ตามเวลาท้องถิ่น นายคิด ฉัตรประภาชัย ได้ประสานงานให้นายธานี แสงรัตน์ กงสุลใหญ่ ณ นครลอสแอนเจลิส นำนางกัลยา แสงสุริยฤทธิ์ มารดาของ น.ส.ทิวาดี หรือ มิน พร้อมพี่สาว 2 คน คือ น.ส.ทิวาพร และ น.ส.ทิวารัตน์ นางสุพิน ชัยรัตนทรงพร มารดาของนายภคพล หรือกอล์ฟ เข้าพบนางมิเชล ปาร์ค สตีล ที่ห้องทำงาน สำนักงานออเร็นจ์ เคาน์ตี้ นางมิเชลได้พบกับครอบครัวของ 2 นักศึกษา หลังจากฟังเรื่องราว นางมิเชลถึงกับน้ำตาคลอ แล้วพูดปลอบใจ ให้กำลังใจทั้ง 2 ครอบครัว พร้อมกับยืนยันว่าจะทำทุกวิถีทางให้มีการกู้ซากรถโดยเร็วที่สุด เพราะเวลาผ่านมา 15 วัน นางมิเชลกล่าวด้วยว่า หากเหตุการณ์เกิดขึ้นในเขตออเร็นจ์ เคาน์ตี้ ที่รับผิดชอบอยู่ จะสั่งให้เร่งกู้ซากรถช่วยชีวิตนักศึกษาทั้งสองในทันที ไม่ปล่อยให้เวลาเนิ่นนานเช่นนี้,ผู้สื่อข่าวรายงานว่า หลังจากที่นางมิเชล ปาร์ค สตีล ได้ประสานกับหน่วยงานระดับสูงที่รับผิดชอบในรัฐแคลิฟอร์เนีย และเมืองเฟรสโนแล้ว ปรากฏว่า สำนักงานนายอำเภอเฟรสโน ได้ประสานขอความช่วยเหลือไปยังหน่วยงานทหาร และหน่วยนาวิกโยธิน ได้ส่งทีมกู้ภัยไปประสานกับสำนักงานนายอำเภอเมืองเฟรสโน พร้อมทั้งส่งทีมลงไปสำรวจ จากนั้นได้กำหนดแผนการช่วยเหลือขึ้นมา 3 แผน ให้สำนักงานนายอำเภอเมืองเฟรสโนตัดสินใจว่าจะใช้แผนไหน ส่วนทางทหารก็จะช่วยเหลือสนับสนุน,รายงานข่าวแจ้งด้วยว่า หนึ่งในแผนการช่วยเหลือทางทหารจะใช้เฮลิคอปเตอร์แบบชีนุค ไปช่วยยกรถเก๋งขึ้นมา เนื่องจากทางตำรวจทางหลวงรัฐแคลิฟอร์เนียเขตเฟรสโน และสำนักงานนายอำเภอเมืองเฟรสโน ไม่มีเฮลิคอปเตอร์ ต้องขอสนับสนุนจากหน่วยงานอื่น ขณะเดียวกันชาวอเมริกันที่ติดตามข่าวนี้ ต่างออกมาวิพากษ์วิจารณ์กันว่า ข่าวนี้ทำให้สหรัฐฯ เสียภาพลักษณ์ที่ปฏิบัติการกู้ซากรถและนำศพขึ้นมาช้า เพราะหน่วยงานที่เกี่ยวข้องทำงานล่าช้ามากๆ,ที่กระทรวงการต่างประเทศ น.ส.บุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ กล่าวถึงความคืบหน้าการกู้รถ 2 นักศึกษาไทยที่ขับรถตกเหวในสหรัฐอเมริกา ว่า ได้รับรายงานเพิ่มเติมจากสถานกงสุลใหญ่ ณ นครลอสแอนเจลิส ว่านายธานี แสงรัตน์ กงสุลใหญ่ได้หารือกับนายเนธาน แม็กซิก กรรมการบริหารเขตเฟรสโน ทราบว่าทหารได้ส่งเฮลิคอปเตอร์ชีนุค 2 ใบพัด ที่สามารถยกรถได้ ไปสำรวจกับหน่วยกู้ภัย เพราะต้องมั่นใจว่าการปฏิบัติการจะทำได้อย่างปลอดภัยและไม่สูญเสียร่างในกระแสน้ำเชี่ยวกราก บริเวณดังกล่าวอยู่ติดหน้าผาสูงชัน และบริเวณที่รถเกยแผ่นหินติดน้ำตก การกู้ภัยอาจยากขึ้น ทั้งนี้ กรรมการบริหารเขตจะยืนยันอีกครั้งว่าสามารถเก็บกู้ได้ในวันที่ 11 ส.ค. (ตามเวลาท้องถิ่น) หรือไม่ หากต้องปฏิบัติงานในช่วงเสาร์-อาทิตย์นี้ จะทำอย่างไรต้องดูสภาพอากาศและระดับน้ำด้วย เพราะความยากคือต้องระวังไม่ให้ ปฏิบัติการสะดุด จึงต้องคำนวณรอบคอบไม่ให้ใบพัดของเฮลิคอปเตอร์ติดช่วงหน้าผาแคบหากยกรถขึ้น และต้องไม่ให้สูญเสียร่างที่ติดอยู่ในซากรถด้วย,นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้ตรวจสอบเบื้องต้นเกี่ยวกับการทำประกันภัยในประเทศไทยของนักศึกษาทั้ง 2 คนที่ขับรถตกเหวแล้ว พบว่า นายภคพล ชัยรัตนทรงพร ทำประกันชีวิต จำนวน 3 กรมธรรม์ ไว้กับ บจ. เอไอเอ (ประเทศไทย) สำหรับ น.ส.ทิวาดี แสงสุริยฤทธิ์ ทำประกันชีวิตไว้กับ บมจ. อลิอันซ์ อยุธยา ประกันชีวิต โดยมีทุนประกันชีวิต 1,000,000 บาท ซึ่งผู้รับประโยชน์ของทั้ง 2 คนจะได้รับค่าสินไหมทดแทนจากกรมธรรม์ประกันชีวิต,นายสุทธิพลยังกล่าวอีกว่า พร้อมกันนี้ ยังได้สั่งการให้สายคุ้มครองสิทธิประโยชน์ สำนักงาน คปภ. ตรวจสอบข้อมูลเพิ่มเติมด้วยว่า นักศึกษาทั้งสองรายได้มีการทำประกันชีวิต หรือประกันภัยอุบัติเหตุส่วนบุคคลอื่นไว้อีกด้วยหรือไม่ และได้สั่งกำชับให้บริษัทประกันภัยที่เกี่ยวข้อง เร่งจ่ายค่าสินไหมทดแทนแก่ผู้รับประโยชน์โดยเร็วต่อไป หากผู้รับประโยชน์ของนักศึกษาทั้งสองคนไม่ได้รับความสะดวก แจ้งมาได้ที่ สายด่วน คปภ. 1186
ทหารมะกันเตรียมส่ง ฮ.ชีนุค เก็บกู้ซากรถที่ตกเหวและนำศพของ 2 นักศึกษาไทยขึ้นจากเหว หลังองค์กรชุมชนไทยลุยเดินหน้าขอความช่วยเหลือจากทีมงานพรรครีพับลิกันของประธานาธิบดีโดนัลด์ ทรัมป์
ข่าวหน้า1,ฮ.ชีนุค,ตกเหว,นักศึกษาไทย,กู้ซากรถ,ข่าวเหตุ